‘Wits-verkragter’ uit koshuis geskuifDie Universiteit van die Witwatersrand (Foto: Samuella99 via Wikimedia Commons) ŉ Man wat van die verkragting van ŉ student aan die Universiteit van die Witwatersrand beskuldig word, is na ŉ ander plek op die kampus geskuif, het ŉ woordvoerder vir die instansie Vrydag gesê. Dit kom ná studente Woensdagaand betoog het dat die vermeende oortreder van die kampus verwyder moet word. Die studente voer aan dit is nie voordelig vir die slagoffer en die beweerde oortreder om in dieselfde gebou te bly nie. Die voorval het drie weke gelede plaasgevind. Volgens gerugte Donderdag het die beweerde slagoffer haar studies by Wits gestaak en die land verlaat. Sy het nog nie ŉ saak aanhangig gemaak teen die beweerde verkragter nie. Shirona Patel, woordvoerder van die universiteit, het egter gesê die student is steeds geregistreer by Wits en het bevestig dat die universiteit ŉ klag ontvang het oor ŉ beweerde verkragting by Wits Junction-koshuis. Die portefeuljekomitee oor hoër onderwys en opleiding het gesê hy is geskok oor die verkragtingbewerings en dat die vermeende oortreder steeds in een van die koshuise woon en toegelaat word om eksamen af te lê. Connie September, voorsitter van die komitee, het gesê indien die bewering waar is, moet die wet sy gang gaan bo die universiteit se dissiplinêre stappe. “Die oortreder moet vervolg word,” het sy gesê. September het gesê die komitee sal minister Blade Nzimande en visekanselier van Wits, prof. Adam Habib, skriftelik kontak sodat die saak dringend ondersoek kan word. “ŉ Verkragtingskultuur by universiteite moet dadelik hanteer en uitgeroei word. Ons universiteite kan nie ŉ sentrum vir vrouemishandeling wees nie.” Patel het bevestig die universiteit se geslagsgelykheidkantoor ondersoek die saak kragtens die universiteit se Beleid oor Seksuele Teistering en Verkragting, maar die klaagster moet egter self die saak by die polisie aanmeld. Wits kan haar slegs van raad bedien, maar kan haar nie dwing om die saak aanhangig te maak nie. “Die universiteit het vir die afgelope paar weke met die klaagster saamgewerk en die aard van dié gesprekke is vertroulik. Ons maan almal om die vertroulikheid en integriteit van die klaagster te respekteer. Sy is ons eerste prioriteit,” het Patel bygevoeg. Sy het gesê die universiteit maan slagoffers om klagtes aan te meld om die instansie te help om sy zerotoleransie-benadering tot seksuele geweld en teistering te bevorder. Lede van die raadgewende komitee oor seksuele teistering sal Vrydag met die huiskomitee van Wits Junction vergader.